สภาผู้แทนราษฎร เห็นชอบวาระ 3 ร่างพระราชบัญญัติพืชกระท่อม
การประชุมสภาผู้แทนราษฎร พิจารณาร่างพระราชบัญญัติพืชกระท่อม พ.ศ. …. ซึ่งคณะกรรมาธิการวิสามัญพิจารณาเสร็จแล้ว จำนวน 49 มาตรา โดยนายสมศักดิ์ เทพสุทิน รัฐมนตรีว่าการกระทรวงยุติธรรม ในฐานะประธานคณะกรรมาธิการวิสามัญฯ ชี้แจงว่า จากการที่ได้มีการยกเลิกการกำหนดให้พืชกระท่อมเป็นยาเสพติดให้โทษในประเภท 5 ประชาชนสามารถครอบครองบริโภคและใช้ประโยชน์จากพืชกระท่อมได้ จึงสมควรส่งเสริมให้มีการพัฒนาพืชกระท่อมเป็นพืชที่มีมูลค่าทางเศรษฐกิจคณะกรรมาธิการฯ เห็นว่า การบริโภคใบกระท่อมมากเกินสมควรอาจเกิดอันตรายต่อผู้บริโภค โดยเฉพาะบุคคลที่มีอายุต่ำกว่า 18 ปี สตรีมีครรภ์และสตรีให้นมบุตร เพื่อคุ้มครองสุขภาพของผู้บริโภคและกลุ่มบุคคลดังกล่าว แต่ไม่ควรกำหนดมาตรการที่กระทบต่อการบริโภคใบกระท่อมตามวิถีชุมชน นอกจากนี้ กรรมาธิการฯ ยังมีข้อสังเกตเพิ่มเติมเนื่องจากพืชกระท่อมเป็นพืชที่มีคุณค่าสามารถนำมาใช้เป็นวัตถุดิบหรือส่วนประกอบของผลิตภัณฑ์สมุนไพร ยา และเครื่องสำอางค์ได้ แต่ปัจจุบันยังมีข้อจำกัดในกฎหมายที่เกี่ยวข้องกับผลิตภัณฑ์สมุนไพร ยา อาหารและเครื่องสำอางค์ ทำให้ไม่สามารถใช้ประโยชน์ได้อย่างเต็มที่ กระทรวงสาธารณสุขจึงสมควรแก้ไขกฎหมายที่เกี่ยวข้องกับผลิตภัณฑ์ดังกล่าว เพื่อให้ประชาชนและผู้ประกอบการสามารถใช้ประโยชน์จากพืชกระท่อมได้ขณะที่ สมาชิกได้อภิปรายกันอย่างกว้างขวาง โดยตั้งข้อสังเกตว่าการปรับแก้ร่างกฏหมายฉบับดังกล่าวไม่เป็นไปตามสภาพความเป็นจริงและมีความขัดแย้งกันเอง เช่น บัญญัติให้มีการส่งเสริมการปลูกพืชกระท่อมให้เป็นพืชเศรษฐกิจ แต่กลับห้ามผู้ใดโฆษณาใบกระท่อมและน้ำใบกระท่อมเพื่อจูงใจสาธารณะชนให้บริโภค ซึ่งจะทำให้เกิดการตีความกฎหมายที่ยุ่งยากและซับซ้อน พร้อมเสนอให้เสรีภาพประชาชนตามหลักคิดที่ได้มีการปลดล็อคเข่นเดียวกับพืชกัญชา ทั้งนี้ที่สุดแล้วที่ประขุมมีมติเห็นชอบวาระ 3 ด้วยคะแนน 281 เสียง ไม่เห็นด้วยไม่มี และงดออกเสียง 1 เสียง